
DILUTER TEZTELŐ MÉRŐRENDSZER

A diluter, vagy szó szerinti fordításban: higító, olyan készülékegység, amely folyadékkezelő (pipettázó) automatákban folyadékmozgatási (felszívási és kiadagolási) szerepet lát el. Működési mechanizmus szerint számos csoportba lehet sorolni ezeket az egységeket. A pályamunkámban egy dugattyú pumpával rendelkező típushoz terveztem és valósítottam meg egy mérőrendszert.
Ezen az eszközön két mozgatott alkatrész van: egy háromállású szelep és egy fecskendő. Ez utóbbi felelős a tényleges folyadékmozgatásért, míg a szeleppel a mozgatott folyadék iránya határozható meg. Az alkatrészeket léptetőmotorok hajtják, az azokat vezérlő egység pedig CAN buszon csatlakozik a pippettázó automata többi hálózati eleméhez.
Pályamunkám célja egy olyan optikai elven működő vizsgálóállomás létrehozása volt, amellyel ezen készülék teljeskörű, gyors, és felhasználói beavatkozást nem igénylő tesztelése végezhető el a készülékház megbontása nélkül. A mérőrendszer - a dilutert CAN buszon keresztül vezérelve - kamerák segítségével vizsgálja a mozgó alkatrészek helyes pozícióba állását.
A mérőrendszer a National Instruments cég termékeire épül. A CAN interfész szerepét egy PXI-8511 típusú kártya látja el. A tesztelés végrehajtását LabVIEW-ban írt program végzi, míg a képfeldolgozás Vision Assistant szoftver felhasználásával történik.



